Doctor Alexander Møllers Minde

Doctor Alexander Møllers Minde er en bygning på Øvre Tyholmen i Arendal. Den er oppført som museum og bibliotek, og tatt i bruk i 1840. Dette er trolig den eldste eksisterende bygning i Norge som er bygd for å romme et museum. Siden er bygningen brukt som lokaler for sløydundervisning og kulturaktiviteter for ungdom. Bygningen er oppført av tre og i empire stil.
I 2022 ble Alexander Møllers bauta flyttet og plassert nær ved bygningen. Den sto tidligere ved Møllers Asyl barnehage, barnehagen på toppen av Bendixklev, der den hadde stått fra 1914. 
Doctor Alexander Møllers Minde er kanskje det første hus som ble bygd i Norge for å være museumsbygning. Arendal var den tredje by i Norge utenom hovedstaden som fikk eget museum; fra før hadde kun Bergen og Trondheim denne type kulturinstitusjon.


== Arendals skoles offentlige Bibliothek og Museum ==
Bygningen er oppført for «Arendals skoles offentlige Bibliothek og Museum» som byens museum og bibliotek, i to etasjer på Tyholmen og tatt i bruk 1840.  Institusjonen ble opprettet 1832 og holdt de første årene til i skolebygningen som da lå ved Friergangen. Kitty Kallevig ga tomt til ny museumsbygning på Kjeglebanen på toppen av Tyholmen, og den nye bygningen fikk navn etter en av museet stiftere, eidsvollsmann og lege Alexander Møller. I denne bygningen holdt museet og biblioteket til fram til 1882.


== Sløyden ==

I 1882 sto den nye skolebygningen ferdig, også den på toppen av Tyholmen, og det ble gjort en avtale mellom museet og skolen. Museet og bibliotek flyttet inn i skolebygningen og fikk nye muligheter for utvikling, mens bygningen Doctor Alexander Møllers Minde ble tatt i bruk som sløydlokaler for skolens realskoleklasser. Bygningen Doctor Alexander Møllers Minde ble nå kjent under navnet Sløyden, et navn som ble brukt på hele 1900-tallet.Midt på 1960-tallet, da realskoleundervisningen falt bort fordi ungdomsskole ble innført, ble bygningen stående ubrukt. Arendal museum var blitt til Aust-Agder-Museet og hadde flyttet til Langsæ gård, og et lite friluftsmuseum var bygd opp med tilflyttede kulturhistoriske bygninger. Arendal kommune, som da var blitt eier av bygningen, tilbød museet å flytte huset til Langsæ, men økonomien satte en stopper for dette.


== Forum-gruppene ==
På 1970-tallet fikk bygningen funksjon som kulturhus for Arendals unge generasjon. På slutten av 1960-tallet oppsto Forum-gruppene i Arendals kulturliv, som et oppgjør med det forsteina Arendalssamfunnet. Det dreide seg om Arendal filmklubb, Arendal fotoklubb, visegruppen Acanthus, dukketeater, lyrikk og teatergruppe ved Arendal Gymnas. Viktige elementer var lokalt miljøvern og rehabilitering av de gamle trebygningene på Nedre Tyholmen. All denne kulturvirksomheten hadde behov for et sted å være, og Arendal kommune stilte seg positive til at Sløyden kunne brukes til ungdommelig kulturvirksomhet. Vinteren 1972 ble Sløyden satt i stand på dugnad. Arendals "første frie kulturliv" blomstret.  De mest levedyktige aktivitetene i Sløyden ble etter hvert flyttet til Kilden og kom under kommunal styring. Før 1980 var det slutt på kulturaktivitetene i Sløyden, men mye av aktivitetene derfra levde videre, i Kilden, og i festivaler som "Canal Street".På 1980-tallet fikk Kjell Jensens arkitektkontor overta Sløyden fra Arendal kommune, og satte pietetsfullt huset i stand for å bruke det til kontor. I 2019 fikk bygningen ny eier som benytter første etasje til selskapslokaler.


== Se også ==
Kuben (Arendal)


== Referanser ==


== Eksterne lenker ==
Nytt om gammelt 1983